Teemu Selänteen maajoukkuepelipaita jäädytetään 30. joulukuuta Helsingissä nuorten MM-kisojen yhteydessä. Leijonalegendan juhlallisuudet nähdään ennen Suomen ja Slovakian. Selänteen legendaarinen numero 8 poistuu samalla maajoukkueiden käytöstä.

- Teemun ura on vertaansa vailla ja haluamme paidan jäädyttämisellä kunnioittaa hänen saavutuksiaan pelaajana ja esikuvana jään ulkopuolella. Teemu toimii Nuorten MM-kisojen suojelijana, joten on hienoa, että paidan jäädyttäminen tapahtuu nimenomaan kisojen yhteydessä, Suomen Jääkiekkoliiton puheenjohtaja Kalervo Kummola sanoo.

Teemun ura on vertaansa vailla ja haluamme paidan jäädyttämisellä kunnioittaa hänen saavutuksiaan pelaajana ja esikuvana jään ulkopuolella. Kalervo Kummola

Selänne puki Leijona-paidan ensimmäisen kerran päälleen alle 16-vuotiaiden neljän maan turnauksessa Tanskassa 28. joulukuuta 1985. Lähes päivälleen 30 vuotta ennen paidanjäädytystä Suomi kohtasi Tanskan ja voitti 9-7-lukemin.

Viimeiseksi esiintymiseksi Leijona-paidassa jäi Sotshin olympialaisten pronssiottelu, jossa Yhdysvallat kaatui 5-0. Selänne valittiin turnauksen arvokkaimmaksi pelaajaksi.

Lähes 30 vuoden ajanjaksolle mahtui 21 poikien, 18 nuorten, 16 B- ja 138 A-maaottelua eli yhteensä 193 maaottelua. Selänne pelasi kuudet olympialaiset, viidet MM-kisat ja kolme Kanada/World Cupia. Palkintokaappiin näistä kertyi olympiahopea, kolme olympiapronssia, MM-hopeaa, MM-pronssia, Kanadan Cupin kolmossija ja World Cupin kakkossija.

- Leijonapaita merkitsee minulle todella paljon, ja olen kantanut sitä ylpeydellä. Paidan jäädytys on suuri kunnia. Olen kiitollinen jääkiekkoliitolle, jonka mahtavan työn johdosta olemme saaneet kokea hienoja juttuja. Maajoukkue on ollut minulle aina ”happy place”, Selänne sanoo.

Selänteestä tulee Jari Kurrin ja Raimo Helmisen jälkeen kolmas suomalaispelaaja, jonka maajoukkueessa käyttämä numero jäädytetään. Selänne valittiin lauantaina myös Hockey Hall of Fame Finlandin kunniagalleriaan.

Yle välittää nuorten MM-kisat 26. joulukuuta alkaen. Myös Selänteen paidanjäädytysseremoniaa voi seurata Ylen välittämänä 30.12. klo 18 alkaen ennen Suomi-Slovakia-ottelua.